3 سوايع قبل الماتش بدا الجمهور يدخل للتيران. العدد قليل ولكن كاين شي بركة. باش توصل للتيران ديال احمدو احيدجو بحي مفاندينا بياوندي خاصك تضرب طواالة. كلشي محاصر. البوليس داير الباراج الاول وبعدو المنظمين والجيش موجد. غير الدخلة للتيران تعطي الانطباع على الوضعية الامنية بالبلاد. القضية صعيبة والدولة خايفة من عمليات لتيارات قومية وارهابية. كانت خرجات تهديدات قبل. البارح الكاميرون عطات صورة مشرقة على البلاد. على ديناميتها. الافتتاح للي كان تأييد لحكم رجل الكاميرون القوي بول بيا عطا نتيجتو. كلشي داز هو هاكاك. رئيس اتحاد كروي من دولة افريقية جنوب الصحرا تلاقاو “كود” هاد الصباح قال باللي الكان سالا البارح. سالا حقاش اللي قلبات عليه السلطات المحلية اللي قلب عليه الرئيس تحقق. افتتاح فيه فرجة وبحضور جماهيري كبير ونقلاتو دول كثيرة وفوق هاد الشي السوريز على الگاطو ان الماتش سالى بانتصار الكاميرونيين على بوركينافاسو بجوج لواحد. المسؤول الافريقي اللي عارف خبايا الدول قال ل”كود” باللي ما بقى يهم والو دابا. دابا هاد الشي بان البارح فماتش الرأس الاخضر ضد اثيوبيا عن نفس المجموعة وفنفس الملعب اللي لعبات فيه الكاميرون. الجمهور كان قليل بزاف بزاف. ما بقى حد فملعب اولمبي. هاد الملعب اللي غادي يبدل اسمو. غادي ياخد اسم الرئيس الحالي بول بيا. جا البارح وشافو وعجبو. نرجعو لماتش المغرب ضد غانا عن المجموعة الثالثة. التيران اللي حتى هو باسم رئيس كاميروني سابق كيبان عادي. الدخول ليه صعيب. كيطلبو البي سي ار طبعا نيگاتيف وكيفتشوك تفتيش بسيط مقارنة بعدد الامنيين لكثار اللي فكل قنت. دابا فالملعب كلشي واجد لماتش المغرب ضد غانا. ماتش محتاج يربح فيه الاسود باش يطلعو المورال للمغربي اللي واكلها من بزافت الجوايه. 
ساعات قبل ماتش المغرب ضد غانا. الجمهور بدا يدخل للتيران وحصار امني كبير